Akhilesh Attack Yogi Govt:  'ईज आफ डूइंग अपराध' प्रदेश बन गया है यूपी ? जानिए अखिलेश यादव ने योगी सरकार को लेकर क्या कहा
अखिलेश ने कहा कि ऐसा लगता है कि उत्तर प्रदेश 'ईज आफ डूइंग' अपराध प्रदेश बन गया है और प्रदेश बीजेपी सरकार की देश—विदेश तक जितनी बदनामी हुई है, वैसी पहले कभी नहीं हुई थी।
Akhilesh Attack Yogi Govt:   क्या उत्तर प्रदेश 'ईज आफ डूइंग अपराध' प्रदेश बन गया है ? यह सवाल इसलिए उठा कि समाजवादी पार्टी के चीफ अखिलेश यादव ने यूपी में अपराध को लेकर योगी सरकार पर निशाना साधा है। बीजेपी के शासनकाल में अपराधों में वृद्धि का आरोप लगाते हुए अखिलेश ने कहा कि ऐसा लगता है कि उत्तर प्रदेश 'ईज आफ डूइंग' अपराध प्रदेश बन गया है और प्रदेश बीजेपी सरकार की देश—विदेश तक जितनी बदनामी हुई है, वैसी पहले कभी नहीं हुई थी। अखिलेश यादव ने एक बयान में कहा, ‘चंदौली में एक मासूम बेटी के साथ बलात्कार और हत्या के आरोपों से घिरी उत्तर प्रदेश की पुलिस पर ललितपुर के पाली में पुलिसकर्मियों द्वारा ही सामूहिक बलात्कार का आरोप लगा है।’  उन्होंने कहा, ‘ललितपुर में बलात्कार की शिकायत करने पहुंची नाबालिग से थाने में ही थानाध्यक्ष ने बलात्कार किया। इस शर्मनाक घटना की शिकार 13 वर्षीय किशोरी की गंभीर स्थिति विचलित करने वाली है। इसी तरह बुलंदशहर में आठ साल की बच्ची से सामूहिक बलात्कार की शिकायत मिली है। आखिर लोग कहां और किस पर भरोसा करें?' अखिलेश ने आरोप लगाया, ‘उत्तर प्रदेश की बीजेपी सरकार की देश-विदेश तक जितनी बदनामी हुई है वैसी कभी नहीं हुई थी। फिरौती, हत्या, अपराध और वसूली के बाद अब पुलिस बलात्कार से भी बदनामी कराने लगी है।’ सपा अध्यक्ष ने सवाल किया, ‘प्रदेश में बाबा बुलडोजर की बड़ी चर्चाएं हैं लेकिन यह बुलडोजर शासन-प्रशासन से खिलवाड़ करने वालों पर क्यों नहीं चलता? गरीबों की झुग्गी, बस्तियों को उजाड़ने में बिलकुल देरी नहीं करने वाला सरकार का बुलडोजर बच्चियों की नृशंस हत्या और बलात्कार करने वालो के घरों तक क्यों नहीं पहुंच रहा है''उत्तर प्रदेश के पूर्व मुख्यमंत्री ने आरोप लगाया कि भाजपा सरकार अपराधियों के आगे नतमस्तक हो गयी है और यही वजह है कि राज्य में कानून-व्यवस्था की स्थिति बिगड़ गयी है।